Per Clausen (EL), 2007-05-10:
Enhedslisten opfatter spørgsmålet om søers skuldersår som et meget tydeligt symptom på, at der er noget grundlæggende galt med den måde, som vi driver landbrugsproduktion på i Danmark, og den måde, vi behandler dyr på i den sammenhæng.
Vi mener sådan set også, at de informationer, der er kommet frem om væksten i mængden af søer med skuldersår, jo formentlig dækker over en langt mere alvorlig situation, og det baserer vi bl.a. på den viden, vi har om, hvordan antallet af søer, som bliver eksporteret, er eksploderet i løbet af de sidste 10 år, og også at antallet af søer til destruktion i de samme år siden 1996 er eksploderet.
Så meget tyder altså på, at vi grundlæggende har at gøre med meget alvorlige problemer.
Enhedslisten vil ikke forsøge at tage æren for det her forslag, og det vil vi ikke af den simple grund, at det jo er et meget beskedent forslag, og det er også et forslag, der næppe isoleret set vil kunne løse alle de problemer, der i dag eksisterer med skuldersår, og i hvert fald ikke alle de problemer, der eksisterer med dyrevelfærd i vores svineproduktion.
Samtidig med er det jo et forslag, som indeholder en række mindre, ikke særlig omkostningskrævende forandringer, og det synes jeg faktisk er ret vigtigt, for Enhedslisten ønsker ikke at medvirke til, at vi pålægger en masse store investeringer i forbindelse med ændringer af staldbygninger og staldinventar, som ikke afgørende løser de problemer, vi har med svineproduktionen i Danmark.
Men der er her tale om ting, som forholdsvis enkelt kan gennemføres; f.eks. kan kravet om sygestier opfyldes ved at inddrage nogle af de eksisterende stipladser til formålet.
Det, som efter vores opfattelse er det grundlæggende problem i forbindelse med søerne og de vilkår, de har, er jo, at de simpelt hen har for lidt plads.
Man siger jo populært, at søerne tager bøjlerne på, og at det også hænger sammen med, at søerne er blevet meget større i løbet af de senere år, uden at man har udvidet den plads, der stilles til rådighed for dem.
Vi tror dog ikke, at det er nogen særlig god idé at gå i gang med at reformere, på den måde at man giver lidt mere plads til søerne.
Vi synes i virkeligheden, at man, når man går i gang med at diskutere dyrevelfærd, skal diskutere, om det ikke bør være sådan, at man, ligesom der har været snak om, at man skal indføre et krav om, at køer skal have mulighed for at komme på græs, også opererer med en plan for omlægning af den danske svineproduktion, sådan at der bliver tale om, at de kommer på friland eller får mulighed for at komme på friland.
Og det er jo radikale forandringer i vores produktionsproces, der er tale om, men vi tror, de er nødvendige, og derfor, kan man sige, støtter vi selvfølgelig alle små og mindre forbedringer, der kan gennemføres her og nu, men vil ikke lægge skjul på, at på bare lidt længere sigt har vi altså en vision, som er meget mere vidtrækkende.
Der er tre ting, som vi i det fortsatte arbejde vil lægge vægt på, og dem vil vi selvfølgelig også lægge vægt på, når der kommer en ekspertredegørelse, nemlig om der er nogle af de områder, hvor vi kan komme længere end det, der ligger i det her beslutningsforslag.
Vi mener, at det er afgørende, at dyrene har plads nok, så de kan flytte sig væk, når de generes af andre dyr.
Dyrene skal have mulighed for at regulere deres temperaturer, så de føler sig tilpas, både at have det for varmt og for koldt giver stor utilpashed for alle varmblodige dyr – hvad det angår, er der jo ikke forskel på svin og mennesker.
Og det skal være praktisk muligt at håndtere de mængder grovfoder, der skal til, for at dyrenes maver kan fungere.
I den sammenhæng ser vi altså adgang til friland som en nødvendig forudsætning.
Men indtil vi kommer så langt, at vi kan få flertal for en sådan løsning af vores dyrevelfærdsproblemer i landbruget og sådan en organisering af svineproduktionen, vil vi selvfølgelig støtte alle initiativer, som handler om at skabe mindre forbedringer, og i den her sammenhæng har vi altså derfor også tilsluttet os det beslutningsforslag, som er udarbejdet i et samarbejde mellem alle oppositionspartierne og Dansk Folkeparti.